Rytmegymnasterne fra Aars var nogle af de første til at flytte ind på den midlertidige campingplads i Aalborg.

På en græsmark i Stigsborg Brygge i Aalborg er de første telte skudt op i forbindelse med DGI Landsstævne. Nogle af de første gæster er et hold rytmegymnaster fra Aars. Vinden og udsigterne til voldsomme mængder regn giver dog en smule udfordringer med at få sat teltene rigtigt op på landsstævnets store midlertidige campingplads. - Vi er lidt primitive, for vi satser på at finde noget gaffatape, så vi kan få gjort sådan, at vandet ikke kommer ind. De lover jo lidt meget regnvejr, siger Thilde Nymand. Både DMI og TV 2 Vejret forudser nogle våde dage i det nordjyske med op imod 70 millimeter regn i løbet af de fire dage, landsstævnet varer. Rytmegymnasterne fra Aars er dog sikre på, at de nok skal få nogle hyggelige stunder, selv om agurkerne til leverpostejsmadden skal skæres med et lånerkort. - Vi tager det sådan rimelig chill og ser, hvad der sker. Vi har ikke så meget mad med. Lidt alkohol har vi med. Så køber vi noget hen ad vejen. Vi har lidt rugbrød og lidt pålæg med, siger Marie Nøhr Fristrup. Det er første gang, Aalborg er værtsby for landsstævnet. I år er 25.127 tilmeldt landsstævnet. Landsstævnet er langt mere end gymnastik – faktisk er kun en tredjedel af deltagerne gymnaster. Derudover deltager fitnessudøvere, håndboldspillere, skytter, petanquespillere og mange, mange flere idrætsudøvere.